Δίωξη ασκείται στον πρώην υφυπουργό Ψηφιακής Πολιτικής Λευτέρη Κρέτσο για τις πλάτες στον καναλάρχη Ιωάννη Καλογρίτσα.

Την αποκάλυψη κάνει η εφημερίδα «Μπαμ της Κυριακής», η οποία μάλιστα δημοσιοποιεί ολόκληρο το εισαγγελικό πόρισμα, για τον τρόπο που ο κ. Κρέτσος, ως τότε γενικός γραμματέας Ενημέρωσης έκανε τα στραβά μάτια στο σκάνδαλο με τον απένταρο «καναλάρχη» και την υπόθεση με τα βοσκοτόπια.

Όπως αναφέρει η εφημερίδα, πρόκειται για ένα πρώτου μεγέθους σκάνδαλο, το οποίο αποδεικνύει τον τρόπο με τον οποίο η κυβέρνηση ΣΥΡΙΖΑ προσπάθησε να ελέγξει και να χειραγωγήσει τα μέσα ενημέρωσης, αλλά και να «στήσει» τον διαγωνισμό για τις τηλεοπτικές άδειες.

Σημειώνεται πως διώξεις ασκούνται και σε πέντε μέλη της επιτροπής ελέγχου αδειών, όπως επίσης αναφέρει το δημοσίευμα.

Για ηθική αυτουργία κατηγορείται ο επιχειρηματίας, ενώ στο φως έρχονται απίστευτες λεπτομέρειες για το πώς επιχειρήθηκε να στηθεί το ΣΥΡΙΖΑ-Channel. Βασικός κατηγορούμενος για το αδίκημα της ψευδούς βεβαίωσης είναι ο Λευτέρης Κρέτσος, στενός συνεργάτης, μέχρι πρότινος, του απελθόντος υπουργού Ψηφιακής Πολιτικής, Νίκου Παππά.

Η παραγγελία της δίωξης πραγματοποιήθηκε στις 6 Απριλίοιυ 2019 από τον εισαγγελέα Εφετών, Παναγιώτη Αθανασίου, ο οποίος ανέσυρε τη δικογραφία από το αρχείο, όπου την είχε τοποθετήσει η Εισαγγελία Πρωτοδικών Αθηνών.

Στο «διά ταύτα» του πορίσματός του, ο εισαγγελικός λειτουργός είναι καταπέλτης.

Όπως σημειώνει, ο Κρέτσος και τα κατηγορούμενα μέλη της επιτροπής έκαναν τα αδύνατα δυνατά, «με αποκλειστικό σκοπό να ευνοήσουν την εταιρεία του Ιωάννη-Βλαδίμηρου Καλογρίτσα, μη ελέγχοντας καθόλου, ή πάντως όχι ουσιωδώς, τον τρόπο κτήσεως των περιουσιακών στοιχείων με τα οποία θα κατέβαλε το ποσό της προσφοράς του, ή λαμβάνοντας υπόψη έγγραφα και δικαιολογητικά, τα οποία με βάση την προκήρυξη δεν έπρεπε και δεν μπορούσαν να λάβουν υπόψη».